90

**VÝZNAMNÉ ŽIVOTNÉ JUBILEUM**

**ING. RUDOLFA KOPINA**

Rudolf Kopin sa narodil 25. 9. 1931 v rodine učiteľa v zemplínskej obci Hažín pri Michalovciach. Po nadobudnutí základného vzdelania v ľudovej škole získal stredoškolské vzdelanie štúdiom na gymnáziu v Michalovciach, kde v roku 1951 zmaturoval. V štúdiu pokračoval na Chemickotechnologickej fakulte Slovenskej vysokej školy technickej v Bratislave, ktoré v roku 1956 úspešne ukončil. Diplom inžiniera chémie získal na špecializácii technológia silikátov.

Po nástupe do praxe bol v rokoch 1956 až 1960 odborným pracovníkom ministerstva stavebníctva na prípravu stredných technických kádrov pre slovenský tehliarsky priemysel s pôsobiskom na rezortnom školskom stredisku v Batizovciach pri Poprade. V roku 1960 sa stal členom odbornej skupiny pracovníkov - zriadenej ministerstvom stavebníctva - so zameraním na stanovenie realizačných podkladov na založenie slovenského priemyslu nedostatkovej ušľachtilej stavebnej keramiky. Pracovné pôsobisko tejto skupiny odborníkov bolo detašované do Michaloviec na Bielu horu, vtedy ako jedinej známej lokality ušľachtilých keramických surovín na Slovensku. Na tomto pracovnom mieste pôsobil vo funkcii vedúceho výskumno-vývojového pracoviska zameraného na posudzovanie a praktické overovanie vhodnosti priemyselného využívania slovenských nerudných surovín. Pri spolupráci geológov a technológov došlo aj k objaveniu vzácne sa vyskytujúcej perlitovej nerudnej suroviny, a tak bol pôvodne stanovený národohospodársky zámer rozšírený aj o zavedenie priemyselnej výroby perlitových stavív. Výsledky vykonaných výskumných a vývojových prác umožnili prikročiť k realizácii zavedenia predmetnej priemyselnej výroby. Michalovce sa stali hlavným centrom keramickej výroby na Slovensku. A tak zostal v tomto meste pracovať až do odchodu do dôchodku v roku 1992.

V roku 1965 sa Ing. Kopin stal prvým riaditeľom Výskumno-vývojovej základne keramiky a perlitu v Michalovciach, ktorej vznik sám inicioval. Táto ustanovizeň sa stala moderným výskumnovývojovým inštitútom s celoštátnou pôsobnosťou. Hlavná náplň jej činnosti bola spojená aj so zabezpečovaním prípravy odborných kádrov na riadenie výroby v novovybudovaných závodoch. Postupom času bolo hlavnou oblasťou jej činnosti vypracovávanie návrhov modernizácie výrob už existujúcich závodov. V náplni činnosti mala dôležité miesto aj inovácia sortimentu výrobkov, vývoj nových druhov stavív, rozširovanie surovinovej základne a hľadanie ciest zvyšovania ekonomickej efektívnosti výrobných procesov. V tejto výskumnej a vývojovej inštitúcii sa vypracovali a prakticky overili projekty technológií výrob pre všetky novovybudované fabriky slovenského keramického a perlitového priemyslu s lokalizáciou v Michalovciach, Košiciach, Lučenci, Tomášovciach pri Lučenci, Lehôtke pod Brehmi pri Žiari nad Hronom, Bratislave a na Záhorí v Lozorne, Šaštíne-Strážach a Šajdíkových Humenciach. Mnohé výsledky výskumných prác Ing. Kopina sa však využili aj v iných národohospodárskych odvetviach využívajúcich nerudné suroviny. Uplatnili sa najmä v hutníctve, sklárstve, chémii, farmácii, potravinárstve a v poľnohospodárskej živočíšnej i rastlinnej výrobe.

Ing. Rudolf Kopin bol menovaný odborným expertom Ministerstva stavebníctva, Ministerstva priemyslu a Vládnej komisie pre plánovanie a vedecko-technický rozvoj národného hospodárstva Slovenska. Aktívne sa zúčastnil na početných domácich a zahraničných odborných sympóziách. Jeho publikačnú činnosť predstavuje vyše 120 domácich i zahraničných publikácií. Pozostávajú z 11 udelených patentov a autorských osvedčení vynálezov, 3 odborných kníh, 2 kompletov vysokoškolských učebných textov, 2 stredoškolských učebníc, 16 záverečných správ štátnych, rezortných a podnikových výskumných úloh rozvoja vedy a techniky, 46 vedeckotechnických štúdií uverejnených v odborných periodikách a vyše piatich desiatok populárnovedeckých novinových článkov.

V rokoch 1961 až 1992 bol členom a vyše desať rokov aj funkcionárom vedecko-technickej spoločnosti. Boli mu udelené viaceré pracovné čestné uznania vrátane najvyššieho rezortného vyznamenania Zaslúžilý pracovník stavebníctva. Za pôsobenie v oblasti národoveckých spoločenských aktivít mu bola pri osemdesiatročnom životnom jubileu udelená Zlatá medaila Matice slovenskej.

Po odchode do dôchodku sa Ing. Kopin presťahoval z Michaloviec do Bratislavy. Zmena bydliska na jednej strane a obrovský počet kultúrno-vzdelávacích možností v hlavnom meste na strane druhej nasmerovali Ing. Kopina do knižníc a archívov. Široký záujem a poctivo robené poznámky z preštudovanej literatúry sa potom postupne začali pretavovať do podoby knižiek.

Zhrnutie získaných poznatkov o slovenských nerudných surovinách a o ich využívaní v slovenskom priemysle keramiky, perlitu, predstavuje knižná publikácia Dejiny keramiky na Slovensku od praveku po dnešok. Zo štúdia literárnych prameňov o stredovekej a novovekej histórie života slovenského ľudu na Zemplíne spísal tri monografie preslavujúce slovenský Zemplín a jeho ľud. Veľa publikácii zostalo zatiaľ v rukopise.

Výbor Slovenskej silikátovej vedeckotechnickej spoločnosti ocenil pri príležitosti životného jubilea Ing. Rudolfa Kopina jeho dlhoročnú odbornú, vedeckú a publikačnú činnosť a  navrhol ho na ocenenie Plaketou k 30. výročiu založenia ZS VTS.

K blahoželaniu sa pripája aj kolektív pracovníkov Oddelenia anorganických materiálov Ústavu anorganickej chémie, technológie a materiálov FCHPT STU.